Document ID: 32011R1288

РЕГЛАМЕНТ ЗА ИЗПЪЛНЕНИЕ (ЕС) № 1288/2011 НА КОМИСИЯТА
от 9 декември 2011 година
относно нотифицирането за цените за продажба на едро на банани в рамките на общата организация на селскостопанските пазари
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1), и по-специално член 192 във връзка с член 4 от него,
като има предвид, че:
(1)
Регламент (ЕО) № 2014/2005 на Комисията от 9 декември 2005 година относно разрешителни по режима за внос на банани в Общността по отношение на банани, пуснати в свободно обращение при облагане по Общата митническа тарифа (2), се отменя от Регламент за изпълнение (ЕС) № 1287/2011 на Комисията (3) от 1 януари 2012 г. Член 2, параграф 1, буква а) от Регламент (ЕО) № 2014/2005 съдържа разпоредби във връзка с нотифицирането за цените за продажба на едро на жълти банани.
(2)
За да продължи наблюдението на пазара на банани, е целесъобразно да се предвиди държавите-членки да нотифицират Комисията за цените за продажба на едро на жълтите банани с код по КН 0803 90 10 в съответствие с Регламент (ЕО) № 792/2009 на Комисията от 31 август 2009 г. за установяване на подробни правила за нотифицирането на Комисията от страна на държавите-членки на информацията и документите във връзка с прилагането на общата организация на пазарите, режима на директните плащания, насърчаването на продажбата на селскостопански продукти и правилата, приложими за най-отдалечените райони и малките острови в Егейско море (4).
(3)
За да се осигури съгласуваност със секторите на плодовете и зеленчуците, е целесъобразно да се проследяват цените за продажба на едро на жълтите банани на представителните пазари, изброени в приложение XVII към Регламент (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕС) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (5).
(4)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Държавите-членки нотифицират Комисията до сряда всяка седмица за цените за продажба на едро на жълтите банани, попадащи под код по КН 0803 90 10, разпределени по страна на произход или групи страни на произход, както са регистрирани предходната седмица на представителните пазари, изброени в приложение XVII към Регламент (ЕС) № 543/2011.
Нотификациите, посочени в първи параграф, се извършват в съответствие с Регламент (ЕО) № 792/2009.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от 1 януари 2012 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 декември 2011 година.

Labels: 3
2
17
6